Na temelju članka 58. stavka 2. Zakona o odgoju i obrazovanju u osnovnoj i srednjoj školi NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23) i članka 27. Statuta Osnovne škole braće Radić (u daljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 02.06.2026. donio je:


IZMJENE I DOPUNE PRAVILNIKA O KUĆNOM REDU  
OSNOVNE ŠKOLE BRAĆE RADIĆ


Članak 1.


U Pravilniku o Kućnom redu Osnovne škole braće Radić KLASA: 007-04/25-02/01, URBROJ: 251-165-01-25-1, od 26. ožujka 2025., iza članka 5. dodaje se novi članak 6. koji glasi:

„(1) Poslove nadzora ulaza u prostor Škole obavlja operativni djelatnik za sigurnost i civilnu zaštitu.
(2) Obveze radnika Škole zaduženog za poslove nadzora ulaza u Školske prostore su:
- otključavanje i zaključavanje Škole,
- obilazak svih prostora Škole,
- pregled ispravnosti sustava i uređaja te rasvjete,
- provjera prohodnosti vatrogasnih pristupa,
- provjera identiteta roditelja i drugih osoba pri ulazu u Školu, uvidom u osobnu iskaznicu ili drugi odgovarajući dokument s fotografijom,
- upisivanje u evidenciju roditelja i drugih osoba pri ulazu u Školu,
- nakon obavljene kontrole, evidentiranja ulaza u Školu te nakon utvrđivanja razloga dolaska odvesti osobu na najavljeni sastanak do radnika Škole gdje osoba može obaviti razgovor odnosno sastanak zbog kojeg je došla u Školu,
- komunicirati na temeljima uljuđenosti i poštovanja, upozoravati na neprihvatljivo ponašanje, sprječavati sukobe među učenicima, dati informacije osobama koje ulaze u Školu
- obavljati i ostale poslove sigurnosti i civilne zaštite koji proizlaze iz godišnjeg plana i programa rada i drugih propisa.
(2) Radnik Škole zadužen za poslove nadzora ulaza u školske prostore osobama koje odbiju provjeru identiteta neće dozvoliti ulazak u Školu.“




Članak 2.

U članku 8.  koji postaje članak 9. riječi: „Državne uprave za zaštitu i spašavanje“ zamjenjuju se riječima:

„jedinstvenog europskog broja za hitne službe 112.“

Članak 3.

U dosadašnjem članku 9. koji postaje članak 10. iza stavka 1. dodaje se novi stavak 2. i stavak 3. koji glase:
„(2) Učenici produženog boravka mogu ulaziti u školu od 7.00 do 7.30 sati kada ih čeka dežurna učiteljica.

(3) U slučaju niskih temperatura i obilnih padalina dežurni učitelj pušta učenike ranije u predvorje škole.“

Članak 3.

U dosadašnjem članku 10. koji postaje članak 11. stavak 1. mijenja se i glasi:

„(1) Službeni ulaz u školu za učenike, djelatnike, roditelje i druge vanjske posjetitelje je sjeverni ulaz (glavni ulaz) škole.“

Iza stavka 2. dodaje se stavak 3 koji glasi:

„(3) Poslove nadzora ulaza u prostor Škole obavlja operativni djelatnik za sigurnost i
civilnu zaštitu.“

Dosadašnji stavak 3. postaje stavak 4.

Članak 4.

Dosadašnji članak 14. koji postaje članak 15. mijenja se i glasi:

„(1) Učenici i djelatnici škole dužni su dolaziti uredni i primjereno odjeveni u školu. Kosa, nokti i odjeća trebaju biti čisti i uredni. Odijevanje učenika i djelatnika Škole treba biti primjereno dobi i njihovoj ulozi unutar odgojno-obrazovne ustanove.

(2) Odjeća primjerena za školu je neprozirna. Duljina gornjeg dijela odjevnih predmeta treba prekrivati struk/pojas i ramena, a duljina hlača, suknji i haljina treba biti ispod koljena.

(3) Nisu dopušteni sportski dresovi i sportske hlačice, natpisi i slike na odjeći i odjevnim dodacima neprimjerenog ili provokativnog sadržaja koji potiču na mržnju, diskriminaciju ili netoleranciju prema određenim skupinama ljudi, konzumaciju sredstava ovisnosti ili druge nezdrave i neprimjerene oblike ponašanja. Na nastavi nije dopušteno nositi sunčane naočale, kape, šešire ili kapuljače na glavi.

(4) Radnici škole dužni su dolaziti na posao dolično i primjereno odjeveni kako bi bili uzor učenicima.

(5) Svaki učenik prilikom ulaska u školu mora imati čistu obuću i odjeću.“

Članak 5.

U dosadašnjem članku 15. koji postaje članak 16. stavak 1. mijenja se i glasi:

„(1) Prilikom ulaska u Školu učenici su dužni preobuti se kako bi obuću u kojoj su došli do škole zamijenili sa školskim papučama.“

Članak 6.

Dosadašnji članak 24. koji postaje članak 25. mijenja se i glasi:

„(1) U svim prostorima Škole zabranjeno je korištenje informacijsko-komunikacijskih uređaja (mobitela, pametnih satova, tableta i drugih sličnih uređaja) osim u edukativne, zdravstvene i druge svrhe uz odobrenje odgojno-obrazovnih radnika odnosno ravnatelja Škole.

(2) U slučaju korištenja informacijsko-komunikacijskih uređaja suprotno stavku 1. ovoga članka učeniku će se privremeno oduzeti informacijsko-komunikacijski uređaj, do završetka nastave odnosno dolaska roditelja ili skrbnika, a nedopušteno korištenje evidentirati u pedagoškoj dokumentaciji Škole, što je osnova za izricanje pedagoške mjere u slučajevima i na način propisan Pravilnikom o kriterijima za izricanje pedagoških mjera.

(3) Učitelj koji je oduzeo mobitel učeniku dužan je ispuniti obrazac (Prilog 3.) koji ostavlja zajedno s mobitelom u uredu ravnatelja.

(4) U svim prostorima Škole zabranjeno je svako neovlašteno audio i/ili video snimanje radnika Škole, učenika, roditelja ili skrbnika i ostalih osoba, bez njihovog znanja i odobrenja.

(5) Snimanje iz stavka 4. ovoga članka moguće je uz prethodnu najavu ravnatelju Škole te uz odobrenje ravnatelja i suglasnost osoba iz stavka 4. ovoga članka te roditelja za učenike.“

Članak 7.

U dosadašnjem članku 40. koji postaje članak 41. iza stavka 2. dodaje se novi stavak 3., stavak 4., stavak 5. i stavak 6. koji glase:
„(3) Ulazak roditelja i drugih posjetitelja moguć je isključivo uz prethodnu najavu, u dogovorenom terminu.

(4) Roditelji učenika mogu dolaziti u Školu na prethodno najavljeni informativni razgovor s razrednikom ili na razgovor po pozivu Škole u dogovorenom terminu, o čemu se obavještava radnik Škole zadužen za poslove nadzora ulaza u školske prostore.

(5) Roditelji najavljuju dolazak u Školu na informativni razgovor s ravnateljem, stručnim suradnikom i razrednikom telefonom ili putem elektroničke pošte.

(6) Drugi posjetitelji najavljuju dolazak u Školu na razgovor i dogovaraju termin razgovora s ravnateljem, stručnim suradnikom, tajnikom, voditeljem računovodstva telefonom ili putem elektroničke pošte, o čemu se obavještava radnik Škole zadužen za poslove nadzora ulaza u školske prostore.“

Članak 7.

U dosadašnjem članku 45. koji postaje članak 46. alineja 8. mijenja se i glasi:

„korištenje informacijsko-komunikacijskih uređaja (mobitela, pametnih satova, tableta i drugih sličnih uređaja)“

Članak 8.

[bookmark: _Hlk230249672]Odluka o izmjenama i dopunama Pravilnika o Kućnom redu Osnovne škole braće Radić stupa na danom donošenja.



 PREDSJEDNIK ŠKOLSKOG ODBORA 

________________________ 
          Vedran Jež, prof.


Ove izmjene i dopune Pravilnika o Kućnom redu Osnovne škole braće Radić objavljene su na oglasnoj ploči Škole dana 02.06.2026. godine, a stupaju na snagu 02.06.2026. godine.

KLASA: 007-04/25-06/01
URBROJ: 251-165-01-26-1

Zagreb, 02.06.2026.
     RAVNATELJ ŠKOLE 

     __________________ 
       Darko Štimac, prof. 
